Document ID: 31986D0273

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 26ης Μαΐου 1986
σχετικά με την πληρωμή προκαταβολών και τον καθορισμό της κοινοτικής συμμετοχής για τις πριμοδοτήσεις που χορηγούνται για την οριστική εγκατάλειψη ορισμένων εκτάσεων φυτευμένων με αμπέλους
(86/273/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 777/85 του Συμβουλίου της 26ης Μαρτίου 1985 όσον αφορά τη χορήγηση, για τις αμπελουργικές περιόδους 1985/86 μέχρι 1989/90, πριμοδοτήσεων για οριστική εγκατάλειψη ορισμένων εκτάσεων φυτευμένων με αμπέλους (1), όπως τροποποιήθηκε από τον κανονισμό (ΕΟΚ) αριθ. 3775/85 (2), και ιδίως το άρθρο 13 παράγραφος 3,
Εκτιμώντας:
ότι οι αιτήσεις για την πληρωμή προκαταβολών και οι καταστάσεις των πριμοδοτήσεων για οριστική εγκατάλειψη που έχουν πληρωθεί, οι οποίες προορίζονται για τον ετήσιο καθορισμό της κοινοτικής συμμετοχής και προσκομίζονται από τα κράτη μέλη στο Γεωργικό Ευρωπαϊκό Ταμείο Προσανατολισμού και Εγγυήσεων (ΕΓΤΠΕ), τμήμα Προσανατολισμού, πρέπει να περιλαμβάνουν ορισμένα στοιχεία τα οποία επιτρέπουν την εξέταση της συμφωνίας των δαπανών με τις διατάξεις του κανονισμού (ΕΟΚ) αριθ. 777/85 και του κανονισμού εφαρμογής (ΕΟΚ) αριθ. 2475/85 της Επιτροπής (3)·
ότι, για να καταστεί δυνατός ο αποτελεσματικός έλεγχος, τα κράτη μέλη πρέπει να διατηρούν στη διάθεση της Επιτροπής τα δικαιολογητικά έγγραφα για χρονική περίοδο 3 ετών μετά τον τελευταίο καθορισμό της κοινοτικής συμμετοχής·
ότι, για να υλοποιηθεί η πληρωμή των προκαταβολών που προβλέπεται στο άρθρο 11 παράγραφος 3 του κανονισμού (ΕΟΚ) αριθ. 777/85, είναι αναγκαίο να προσδιοριστούν οι σχετικές λεπτομέρειες και διαδικασίες·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής του ΕΓΤΠΕ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι αιτήσεις για προκαταβολές που συντάσσονται για τις επιλέξιμες δαπάνες από το ΕΓΤΠΕ, τμήμα Προσανατολισμού, οι οποίες αναφέρονται στο άρθρο 11 παράγραφος 3 και στο άρθρο 12 παράγραφος 1 του κανονισμού (ΕΟΚ) αριθ. 777/85, πρέπει να είναι σύμφωνες με τον πίνακα που εμφαίνεται στο παράρτημα Ι.
Άρθρο 2
1. Οι προκαταβολές του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Προσανατολισμού, αντιστοιχούν, κατ' ανώτατο όριο, προς το ποσό της κοινοτικής συμμετοχής στη χρηματοδότηση των δαπανών που προβλέπονται κατά τη διάρκεια του έτους αναφοράς.
2. Οι προκαταβολές που δεν δαπανώνται κατά τη διάρκεια του έτους για το οποίο έχουν πληρωθεί θα αφαιρούνται από τις προκαταβολές που πρέπει να πληρωθούν για το επόμενο έτος.
3. Οι προκαταβολές για το επόμενο έτος δεν πληρώνονται πριν διαβιβαστεί στην Επιτροπή η κατάσταση των πριμοδοτήσεων για οριστική εγκατάλειψη που έχουν πληρωθεί, η οποία αναφέρεται στο άρθρο 3 παράγραφος 1.
Άρθρο 3
1. Η κατάσταση των πριμοδοτήσεων για οριστική εγκατάλειψη που έχουν πληρωθεί κατά τη διάρκεια ενός έτους, η οποία αναφέρεται στο άρθρο 13 παράγραφος 1 του κανονισμού (ΕΟΚ) αριθ. 777/85 πρέπει να είναι σύμφωνη με τους πίνακες που εμφαίνονται στα παραρτήματα ΙΙ και ΙΙΙ της παρούσας απόφασης.
2. Τα κράτη μέλη κοινοποιούν στην Επιτροπή, με την πρώτη κατάσταση των πριμοδοτήσεων για οριστική εγκατάλειψη που έχουν πληρωθεί, τα κείμενα των εθνικών διατάξεων εφαρμογής και των διοικητικών οδηγιών καθώς και τα έντυπα ή όλα τα άλλα έγγραφα που αφορούν τη διοικητική εφαρμογή της δράσης.
Άρθρο 4
Τα κράτη μέλη διατηρούν στη διάθεση της Επιτροπής για χρονική περίοδο τριών ετών μετά τον τελευταίο καθορισμό της κοινοτικής συμμετοχής, το σύνολο των διοικητικών εγγράφων ή το σύμφωνο πιστοποιημένο αντίγραφο που έχουν στην κατοχή τους, με βάση τα οποία αποφασίστηκαν οι πριμοδοτήσεις που προβλέπονται από τον κανονισμό (ΕΟΚ) αριθ. 777/85 και καταρτίστηκαν οι αιτήσεις για προκαταβολές και οι καταστάσεις των πριμοδοτήσεων.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 26 Μαΐου 1986.

Labels: 6